En minibus med elever blev mandag morgen ramt bagfra af en personbil, da den standsede for at samle flere elever op. Klokken 07.35 fik Nordjyllands Beredskab i Aalestrup en melding om uheldet, og da de ankom til adressen på Borgergade, forklarede føreren, at han var blevet blændet af den lavthængende sol. - Han havde overset, at bussen var holdt ind. Solen var meget skarp på stedet, siger indsatsleder Palle Olesen. I bussen var der omkring otte børn. En af pigerne blev kørt til observation for smerter i nakken, mens en dreng klagede over allerede eksisterende smerter i ryggen, som var blevet forværret. Føreren af bilen, som ramte bussen, er uskadt. Bussen fik dog skader på en rampe, mens bagruden blev knust.

Opsummering:
Skarp sol blændede bilist, som kørte ind i en minibus med skoleelever i Aalestrup. En pige blev kørt til observation for smerter i nakken.